ՍՊԻՏԱԿ ՀԱՄԱՅՆՔԻ ՂԵԿԱՎԱՐԻ ԵՎ ԱՎԱԳԱՆՈՒ

ՇՆՈՐՀԱՎՈՐԱԿԱՆ ՈՒՂԵՐՁԸ ՔԱՂԱՔԻ ՕՐՎԱ ԿԱՊԱԿՑՈՒԹՅԱՄԲ

Սիրելի սպիտակցիներ,

Շնորհավորում ենք համայնքի բոլոր բնակիչներին, արտերկրում ապրող մեր համաքաղաքացիներին Սպիտակի օրվա կապակցությամբ:

Այսօր մեզանից յուրաքանչյուրի տոնն է, բոլոր նրանց տոնը, ովքեր այս հողի ու ջրի վրա կառուցեցին իրենց երեկը, որն ամրապնդում են այսօր ու քարը քարի վրա դնելով իրենց քաղաքի վաղն են դիմավորելու: Հուլիսի այս օրը լույսով, ջերմությամբ և օրհնանքով է բացվել մեր քաղաքի վրա: Սիրելի քաղաք, այսօր քո օրն է, դու էլ վայելիր այն քո բնակիչների ներկայությամբ, քո զավակների սիրով շրջապատված:

Այս տոնական օրը միաժամանակ անցած ժամանակաշրջանում իրականացրած ծրագրերի ու համայնքապահպան ձեռնարկների ինքնատիպ հաշվետվություն է, ինչպես նաև նոր գաղափարների սկիզբը: Մեր քաղաքում կատարված աշխատանքները ակնառու են, ծրագրերը կառուցողական՝ ուղղված մեր քաղաքի զարգացմանն ու առաջընթացին:  
 Մեզ համար շատ կարևոր է, թե ինչպիսի քաղաք ենք ուզում ունենալ վաղը, ինչ ենք ժառանգելու մեր երեխաներին ու թոռներին: Այն, ինչ արվել է երեկ ու շարունակվում է այսօր, պետք է ունենա իր տրամաբանական ընթացքը: Անհրաժեշտ է փոխել վերաբերմունքը մեր քաղաքի նկատմամբ, ավելացնել լավը, ձգտել ու փնտրել միջոցներ ու ամենակարևորը հավատալ: Հավատն է օգնելու առաջ նայելու ու աշխատելու, դառնալու միակամ ու հաստատամիտ: Անհնարին ոչինչ չկա, երբ միավորվում ենք նույն գաղափարի շուրջ, երբ վստահում ենք մեկմեկու ու սիրելի քաղաքի խնդիրները փորձում ենք լուծել միասին՝ յուրաքանչյուրն իր տեղում, իր հնարավորությունների սահմաններում, պատասխանատվության զգացումով:

Մենք բոլորս միասին առաջ ենք տանելու քաղաքի համար կենսական նշանակություն ունեցող ծրագրերը՝ լուծում տալով կուտակված խնդիրներին, որպիսի սպիտակցին ապրի ավելի բարեկարգ քաղաքում:

Հուսով ենք, որ մեր երկրում կատարված կառավարման համակարգային փոփոխությունները մեր երկիրն ու մե քաղաքը կտանեն հզորանալու ճանապարհով:

Շնորհավորելով բոլոր սպիտակցիներին՝ մաղթում ենք ուժ և տոկունություն՝ հաղթահարելու յուրաքանչյուր դժվարություն:

Մեր սիրելի Սպիտակին մաղթում ենք հազարամյակների շարունակական երթ: